На основу члана 7. Закона о озакоњењу објеката (,,Службени гласник РС”,бр. 96/15) Начелник Општинске управе општине Ражањ, на предлог грађевинске инспекције Општине Ражањ, доноси

**П Р О Г Р А М**

**ПОПИСА НЕЗАКОНИТО ИЗГРАЂЕНИХ ОБЈЕКАТА**

**НА ТЕРИТОРИЈИ ОПШТИНЕ РАЖАЊ**

**Члан 1.**

Програмом пописа незаконито изграђених објеката одређују се зоне, односно целине са динамиком спровођења пописа као и помоћна радна тела за попис незаконито изграђених објеката.

**Члан 2.**

Попис незаконито изграђених објеката вршиће се истовремено у свим насељима, односно катастарским општинама, на територији општине Ражањ, којих има 23, а то су:

Ражањ, Браљина, Варош, Витошевац, Грабово, Липовац, Мађере, Малетина, Маћија, Нови Брачин, Пардик, Подгорац, Послон, Прасковче, Претрковац, Рујиште, Скорица, Смиловац, Стари Брачин, Церово, Црни Као, Чубура и Шетка.

**Члан 3.**

У циљу ефикаснијег спровођења пописа незаконито изграђених објеката Начелник општинске управе образује комисију за попис незаконито изграђених објеката као помоћно радно тело. За свако насеље ће бити именован по један пописивач из тог насеља, осим за насеља Ражањ, Витошевац, Смиловац и Скорица, где ће бити именована по два пописивача, због већег броја домаћинстава.

**Члан 4.**

Попис незаконито изграђених објеката започеће након објављивања сателитског снимка територије Републике Србије из 2015. године, који ће бити доступан на увид свим грађанима на интернет страници министарства надлежног за послове грађевинарства.

Рок за попис незаконито изграђених објеката је 12 месеци од дана ступања на снагу Закона о озакоњењу објеката, тј. до 27.11.2016. године.

**Члан 5.**

На основу овог Програма Начелник општинске управе донеће решење о формирању пописне комисије и решење о именовању пописивача. Упутство за рад пописивача доноси пописна комисија.

Материјално – техничка средства за рад комисије обезбедиће Општинска управа општине Ражањ.

**Члан 6.**

Овај Програм ступа на снагу даном доношења, а објавиће се на званичној интернет презентацији јединице локалне самоуправе sajt.razanj.org.

ОПШТИНСКА УПРАВА ОПШТИНЕ РАЖАЊ

Број: 354-32/2015-02 од 28.12.2015.године

НАЧЕЛНИК

ОПШТИНСКЕ УПРАВЕ

Иванка Дисић дипл. правник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_